Predlog SKLEP SVETA o stališču, ki ga Evropska unija zavzame v Odboru za sodelovanje, ustanovljenem s Sporazumom o sodelovanju in carinski uniji med Evropsko gospodarsko skupnostjo in Republiko San Marino, v zvezi z določbami o koordinaciji sistemov socialne varnosti /* COM/2012/0157 final - 2012/0080 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji Člen 22 Sporazuma o sodelovanju in carinski uniji med Evropsko skupnostjo in Republiko San Marino[1] (v nadaljnjem besedilu: Sporazum) določa, da Odbor za sodelovanje s sklepom sprejme določbe za izvajanje načel glede koordinacije sistemov socialne varnosti iz člena 21 navedenega sporazuma. Splošno ozadje Člen 21 Sporazuma s San Marinom vsebuje določbe za omejeno koordinacijo med sistemi socialne varnosti držav članic in San Marina. Odbor za sodelovanje, ustanovljen s Sporazumom, mora sprejeti sklep, da lahko začnejo veljati načela, določena v členu 21. Več drugih sporazumov s tretjimi državami vsebuje podobne določbe o koordinaciji sistemov socialne varnosti. Ta predlog je del svežnja predlogov, ki vključujejo podobne predloge v zvezi s sporazumi s Črno goro, Albanijo in Turčijo. Prvi sveženj s podobnimi predlogi v zvezi z Alžirijo, Marokom, Tunizijo, Hrvaško, Nekdanjo jugoslovansko republiko Makedonijo in Izraelom je Svet sprejel oktobra 2010[2]. Za določitev stališča, ki ga Unija zavzame v tem odboru za sodelovanje, je potreben sklep Sveta. Obstoječe določbe na področju, na katero se nanaša predlog Na ravni Evropske unije se sistemi socialne varnosti držav članic koordinirajo z Uredbo (EGS) št. 883/2004[3] in njeno izvedbeno uredbo (ES) št. 987/2009[4]. Uredba Sveta (ES) št. 1231/2010[5] razširja določbe Uredbe (ES) št. 883/2004 in Uredbe (ES) št. 987/2009 na državljane tretjih držav, za katere se navedene določbe ne uporabljajo le na podlagi njihovega državljanstva. Ta uredba že zajema načelo seštevanja zavarovalnih dob, ki so jih delavci z državljanstvom San Marina pridobili v različnih državah članicah, v zvezi z upravičenostjo do nekaterih dajatev, kakor so določene v členu 21(2) Sporazuma s San Marinom. Usklajenost z drugimi politikami in cilji Unije Cilj Sporazuma s San Marinom je spodbujanje obsežnega sodelovanja med EU in San Marinom in prispevanje k socialnemu in gospodarskemu razvoju San Marina ter krepitvi odnosov med EU in San Marinom. Izvajanje določb o koordinaciji socialne varnosti iz člena 21 Sporazuma bo okrepilo posebne odnose s San Marinom, kakor so določeni v členu 8 Pogodbe EU in Izjavi št. 3 o navedeni določbi. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Predlog za omejeno koordinacijo med sistemi socialne varnosti držav članic in San Marina je skoraj popolnoma enak svežnju šestih osnutkov sklepov Pridružitvenega sveta oziroma sklepov Stabilizacijsko-pridružitvenega sveta glede Alžirije, Maroka, Tunizije, Hrvaške, Nekdanje jugoslovanske republike Makedonije in Izraela, v zvezi s katerimi je Svet oktobra 2010 sprejel stališče Evropske unije. Podrobna pogajanja o vsebini takšnih sklepov so potekala v Svetu v letu 2010. Ta pogajanja so sledila temeljiti razpravi z vsemi državami članicami v okviru Upravne komisije za koordinacijo sistemov socialne varnosti. Zbiranje in uporaba izvedenskih mnenj Strokovno mnenje ni bilo potrebno Ocena učinka Člen 21 Sporazuma s San Marinom vsebuje načela za omejeno koordinacijo med sistemi socialne varnosti držav članic in San Marina. Poleg tega številni drugi pridružitveni sporazumi s tretjimi državami vsebujejo podobne določbe o koordinaciji sistemov socialne varnosti. Vse zahtevajo sklep zadevnega organa, ustanovljenega z navedenimi sporazumi, tako da lahko začnejo veljati načela koordinacije. Namen členov o socialni varnosti je, da delavec iz zadevne pridružene države lahko prejme nekatere dajatve iz socialne varnosti, ki jih določa zakonodaja držav članic, ki velja zanj ali je zanj veljala. To se na osnovi vzajemnosti uporablja tudi za državljana EU, ki dela v pridruženi državi. Ker so določbe v predlogih, ki jih zajema trenutni sveženj predlogov glede štirih držav (San Marino, Črna gora, Albanija in Turčija), skoraj enake – in tudi skoraj enake prvemu svežnju šestih sklepov glede Alžirije, Maroka, Tunizije, Hrvaške, Nekdanje jugoslovanske republike Makedonije in Izraela, ki ga je Svet sprejel oktobra 2010, bo to olajšalo uporabo teh določb s strani nosilcev socialne varnosti držav članic. Nacionalni nosilci socialne varnosti bodo zaradi uporabe teh predlogov lahko imeli finančne posledice, saj morajo na primer zagotoviti dajatve, kakor so opredeljene v členu 21 Sporazuma s San Marinom. Vendar pa ta člen zadeva zgolj osebe, ki prispevajo ali so prispevale v nacionalni sistem socialne varnosti zadevne države, kakor je določeno v okviru njene nacionalne zakonodaje. V vsakem primeru je v tem trenutku težko oceniti natančen učinek teh predlogov na nacionalne sisteme socialne varnosti. 3. PRAVNI ELEMENTI PREDLOGA Povzetek predlaganih ukrepov Ta predlog vsebuje Sklep Sveta o stališču, ki ga Unija zavzame v Odboru za sodelovanje, ustanovljenem s Sporazumom s San Marinom, in v Prilogi osnutek sklepa navedenega odbora za sodelovanje na področju socialne varnosti. Predlagani sklep Odbora za sodelovanje izpolnjuje zahteve člena 21 Sporazuma s San Marinom po takšnem sklepu z namenom vzpostavitve načel socialne varnosti iz navedenega člena. Sklep zato vsebuje izvedbene določbe v zvezi z navedenimi določbami člena 21 Sporazuma s San Marinom, ki jih Uredba (EU) št. 1231/2010 še ne zajema. Poleg tega predlagani sklep Odbora za sodelovanje zagotavlja, da se določbe o izvozu dajatev in dodeljevanje družinskih dajatev na osnovi vzajemnosti uporabljajo tudi za delavce EU, ki so zakonito zaposleni v San Marinu, in njihove družinske člane, ki zakonito stalno prebivajo v San Marinu. Pravna podlaga Člen 218(9) Pogodbe o delovanju Evropske unije v povezavi s členom 79(2)(b). Zaradi tega Danska ne bo sodelovala pri sprejemanju tega sklepa. Pri sprejemanju tega sklepa ne bosta sodelovala tudi Irska in Združeno kraljestvo, razen če je poslano uradno obvestilo, da želita sodelovati pri njegovem sprejemanju in uporabi. Neudeležba teh držav pri sklepu Sveta ne vpliva na njihovo udeležbo pri sklepu Odbora za sodelovanje. Načelo subsidiarnosti Sporazum s San Marinom določa načela o koordinaciji sistemov socialne varnosti, ki jih morajo vse države članice enako uporabljati. Ta načela bi se torej morala izvajati pod enotnimi pogoji, kar se lahko bolje doseže na ravni Unije. Načelo sorazmernosti Predlog je skladen z načelom sorazmernosti iz naslednjih razlogov. Države članice imajo še naprej izključno pristojnost pri določanju, organizaciji in financiranju svojih nacionalnih sistemov socialne varnosti. Predlog zgolj prispeva h koordinaciji sistemov socialne varnosti držav članic in San Marina v korist državljanov teh držav. Poleg tega predlog ne vpliva na pravice in obveznosti, ki izhajajo iz dvostranskega sporazuma socialne varnosti, sklenjenega med državo članico in San Marinom, kadar slednji zagotavlja ugodnejšo obravnavo zadevnih oseb. Predlog zmanjšuje finančno in upravno breme za nacionalne organe, ker je del svežnja podobnih predlogov, ki zagotavljajo enotno uporabo določb socialne varnosti, ki jih vsebujejo pridružitveni sporazumi s tretjimi državami. Izbira instrumentov Predlagani instrumenti: sklep Sveta (ki v Prilogi vsebuje osnutek sklepa Odbora za sodelovanje). Druga sredstva ne bi bila ustrezna iz naslednjih razlogov. Druge možnosti, kot je predlagani ukrep, ni. Člen 21 Sporazuma zahteva sklep Odbora za sodelovanje. Svet v skladu s členom 218(9) Pogodbe o delovanju Evropske unije za namen določitve stališč, ki jih Evropska unija zavzame v organu, ustanovljenem s sporazumom, kadar mora ta organ sprejeti sklepe s pravnim učinkom, sprejme sklep. 4. PRORAČUNSKE POSLEDICE Predlog ne vpliva na proračun Evropske unije. 5. NEOBVEZNI ELEMENTI Poenostavitev Predlog bo privedel do poenostavitve upravnih postopkov za nacionalne javne organe in poenostavitve upravnih postopkov za zasebne stranke. Določbe v predlogu v zvezi s koordinacijo sistemov socialne varnosti za državljane San Marina so skoraj enake tistim za državljane drugih pridruženih držav. To vodi k poenostavitvi postopkov in manjšemu upravnemu bremenu za nacionalne nosilce socialne varnosti. Osebe, ki jih predlog zadeva, se ne soočajo z različnimi nacionalnimi določbami v zvezi z načeli socialne varnosti, ki jih vsebuje člen 21 Sporazuma s San Marinom, in se zato znotraj Skupnosti lahko zanesejo na enotne določbe. Podrobna obrazložitev predloga A. Sklep Sveta o stališču, ki ga Evropska unija zavzame v Odboru za sodelovanje, ustanovljenem s Sporazumom o sodelovanju in carinski uniji s San Marinom, v zvezi z določbami o koordinaciji sistemov socialne varnosti. Člen 1 Ta člen določa sprejetje stališča EU v Odboru za sodelovanje med EU in San Marinom. B. Priloženi osnutek sklepa Odbora za sodelovanje v zvezi z določbami o koordinaciji sistemov socialne varnosti, ki jih vsebuje Sporazum. Del I: Splošne določbe Člen 1 V tem členu so za namene zakonodaje države članice in zakonodaje San Marina opredeljeni pojmi „sporazum“, „Uredba“, „Izvedbena uredba“, „država članica“, „delavec“, „družinski član“, „zakonodaja“, „dajatve“ in „izvozne dajatve“, za druge pojme, ki se uporabljajo v priloženem sklepu, pa se sklicuje na Uredbo in Izvedbeno uredbo. Člen 2 Ta člen v skladu z besedilom člena 21 Sporazuma s San Marinom opredeljuje osebe, ki jih zajema priloženi sklep. Člen 3 V tem členu je določeno, da osebe, ki jih zajema Sporazum, ne smejo biti deležne diskriminatorne obravnave glede nobenih dajatev socialne varnosti, ki jih ta zajema. Del II Odnosi med državami članicami in San Marinom Ta del osnutka sklepa zajema načela, ki jih vsebuje člen 21(4) Sporazuma s San Marinom ter klavzulo o vzajemnosti v zvezi z državljani EU in njihovimi družinskimi člani, kakor določa člen 21(2). Člen 4 Ta člen vsebuje načelo izvoza denarnih dajatev, kakor je določeno v členu 21(4) Sporazuma s San Marinom, in pojasnjuje, da je to načelo omejeno na dajatve iz člena 1(1)(i) priloženega sklepa, v katerem so navedene dajatve iz tega odstavka. Del III Razne določbe Člen 5 Ta člen vsebuje splošne določbe za sodelovanje med državami članicami in njihovimi nosilci na eni strani ter San Marinom in njegovimi nosilci na drugi strani, kakor tudi med upravičenci in zadevnimi nosilci. Te določbe so podobne določbam, navedenim v prvem in tretjem pododstavku člena 76 (3), (4) ter (5) Uredbe (ES) št. 883/2004. Člen 6 Ta člen določa postopke administrativnih preverjanj in zdravniških pregledov, ki so podobni navedenim v členu 87 Uredbe (ES) št. 987/2009. Poleg tega zagotavlja možnost sprejetja drugih izvedbenih določb na tem področju. Člen 7 Ta člen se nanaša možnost uporabe postopka za reševanje sporov, ki je določen v Sporazumu. Člen 8 Ta člen se nanaša na Prilogo II k priloženemu sklepu, ki je podobna Prilogi XI k Uredbi (ES) št. 883/2004, in ki je potrebna za določitev potrebnih posebnih določb za uporabo zakonodaje San Marina v zvezi s priloženim sklepom. Člen 9 Ta člen omogoča, da se upravni postopki iz obstoječih sporazumov med državo članico in San Marinom pod določenimi pogoji še naprej uporabljajo. Člen 10 Ta člen določa možnost sklepanja dodatnih upravnih sporazumov. Člen 11 Prehodne določbe iz tega člena so podobne prehodnim določbam iz člena 87(1), (3), (4), (6) in (7) Uredbe (ES) št. 883/2004. Člen 12 Ta člen pojasnjuje pravni status prilog k priloženemu sklepu in postopkov za njihovo spremembo. Člen 13 Ta člen določa datum začetka veljavnosti priloženega sklepa. 2012/0080 (NLE) Predlog SKLEP SVETA o stališču, ki ga Evropska unija zavzame v Odboru za sodelovanje, ustanovljenem s Sporazumom o sodelovanju in carinski uniji med Evropsko gospodarsko skupnostjo in Republiko San Marino, v zvezi z določbami o koordinaciji sistemov socialne varnosti SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 79(2)(b) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Člen 22 Sporazuma o sodelovanju in carinski uniji med Evropsko gospodarsko skupnostjo in Republiko San Marino[6] (v nadaljnjem besedilu: Sporazum) določa, da Odbor za sodelovanje sprejme določbe za izvajanje načel glede koordinacije sistemov socialne varnosti iz člena 21 Sporazuma. (2) V skladu s členom 3 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije, [je] [sta] [Irska] [in] [Združeno kraljestvo] [priglasila] [priglasilo] z [dopisom] [dopisoma] z dne [...] svojo željo po sodelovanju pri sprejetju in uporabi tega sklepa. (3) V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije, in brez poseganja v člen 4 navedenega protokola, [Irska] [Združeno kraljestvo] [navedeni državi članici] ne [sodeluje] [sodelujeta] pri sprejetju tega sklepa, ki [zanjo] [zanj] [zanju] ni zavezujoč in se [zanjo] [zanj] [zanju] ne uporablja. (4) V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja – SPREJEL NASLEDNJI SKLEP: Člen 1 Stališče, ki ga Evropska unija zavzame v Odboru za sodelovanje, ustanovljenem s Sporazumom o sodelovanju in carinski uniji med Evropsko gospodarsko skupnostjo in Republiko San Marino, glede izvajanja člena 21 navedenega sporazuma temelji na osnutku sklepa Odbora za sodelovanje, ki je priložen temu sklepu. Predstavniki Unije v Odboru za sodelovanje se lahko sporazumejo o manjših spremembah tega osnutka sklepa brez nadaljnjega sklepa Sveta. Člen 2 Sklep Odbora za sodelovanje se objavi v Uradnem listu Evropske unije. Člen 3 Ta sklep začne veljati z dnem sprejetja. V Bruslju, Za Svet Predsednik PRILOGA Osnutek SKLEP št. …/…. ODBOR ZA SODELOVANJE MED EU IN SAN MARINOM z dne … v zvezi z določbami o koordinaciji sistemov socialne varnosti, ki jih vsebuje Sporazum o sodelovanju in carinski uniji ODBOR ZA SODELOVANJE JE – ob upoštevanju Sporazuma o sodelovanju in carinski uniji med Evropsko gospodarsko skupnostjo in Republiko San Marino[7] ter zlasti člena 22 Sporazuma, ob upoštevanju naslednjega: (1) Člen 21 Sporazuma o sodelovanju in carinski uniji med Evropsko gospodarsko skupnostjo in Republiko San Marino (v nadaljnjem besedilu: Sporazum) določa načela glede koordinacije sistemov socialne varnosti San Marina in držav članic. (2) Člen 22 Sporazuma določa, da Odbor za sodelovanje sprejme določbe za izvajanje teh načel. (3) V zvezi z uporabo načela nediskriminacije ta sklep ne bi smel dajati nobenih dodatnih pravic, ki izhajajo iz določenih dejstev ali dogodkov, ki so se zgodili na ozemlju druge pogodbenice in se na podlagi zakonodaje prve pogodbenice ne upoštevajo, razen pravice do izvoza nekaterih dajatev. (4) Pri uporabi tega sklepa je treba pravico delavcev San Marina do družinskih dajatev pogojevati s tem, da družinski člani zakonito stalno prebivajo s temi delavci v državi članici, kjer so delavci zaposleni. Ta sklep ni podlaga za upravičenost do družinskih dajatev za njihove družinske člane, ki stalno prebivajo v drugi državi, npr. v San Marinu. (5) Uredba Sveta (ES) št. 1231/2010[8] že razširja določbe Uredbe (ES) št. 883/2004 in Uredbe (ES) št. 987/2009 na državljane tretjih držav, za katere se navedene določbe še ne uporabljajo le na podlagi njihovega državljanstva. Uredba (EU) št. 1231/2010 že zajema načelo, da se glede na upravičenost do nekaterih dajatev seštevajo zavarovalne dobe, ki so jih delavci z državljanstvom San Marina pridobili v različnih državah članicah, kakor je določeno v členu 21(2) Sporazuma. (6) Morda bo treba določiti posebne določbe, ki ustrezajo posameznim značilnostim zakonodaje San Marina, z namenom olajšanja uporabe pravil koordinacije. (7) Da bi se zagotovila nemotena koordinacija sistemov socialne varnosti držav članic in San Marina, je treba vzpostaviti posebne določbe o sodelovanju med državami članicami in San Marinom ter med zadevno osebo in nosilcem pristojne države. (8) Za zaščito oseb, zajetih s tem sklepom, in za zagotovitev, da te ne izgubijo pravic zaradi začetka njegove veljavnosti, je treba sprejeti prehodne določbe – SPREJEL NASLEDNJI SKLEP: DEL I SPLOŠNE DOLOČBE Člen 1 Opredelitve 1. Za namene te odločbe: (a) „Sporazum“ je Sporazum o sodelovanju in carinski uniji med Evropsko gospodarsko skupnostjo in Republiko San Marino; (b) „Uredba“ je Uredba (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti[9], kakor se uporablja v državah članicah Evropske unije; (c) „Izvedbena uredba“ je Uredba (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti[10]; (d) „država članica“ je država članica Evropske unije; (e) „delavec“ je, (i) za namene zakonodaje držav članic, oseba, ki opravlja dejavnost kot zaposlena oseba v smislu člena 1(a) Uredbe; (ii) za namene zakonodaje San Marina, oseba, ki opravlja dejavnost kot zaposlena oseba v smislu navedene zakonodaje; (f) „družinski član“ je, (i) za namene zakonodaje države članice, družinski član v smislu člena 1(i) Uredbe; (ii) za namene zakonodaje San Marina, družinski član v smislu navedene zakonodaje; (g) „zakonodaja“ je, (i) kar zadeva države članice, zakonodaja v smislu člena 1(1) Uredbe, ki se uporablja za dajatve, ki jih zajema ta sklep; (ii) kar zadeva San Marino, ustrezna zakonodaja, ki se uporablja v San Marinu v zvezi z dajatvami, ki jih zajema ta sklep; (h) „dajatve“ so, (i) kar zadeva države članice, dajatve v smislu člena 3 Uredbe; (ii) kar zadeva San Marino, ustrezne dajatve, ki veljajo v San Marinu; (i) „izvozne dajatve“ so, (i) kar zadeva države članice: – starostne pokojnine, – družinske pokojnine, – pokojnine v zvezi z nesrečo pri delu in poklicno boleznijo, – invalidske pokojnine, če je invalidnost povezana z nesrečo pri delu in poklicno boleznijo, v smislu Uredbe, z izjemo posebnih denarnih dajatev, za katere se ne plačujejo prispevki, kakor so navedene v Prilogi X k Uredbi; (ii) kar zadeva San Marino, ustrezne dajatve, ki jih določa zakonodaja San Marina, z izjemo posebnih denarnih dajatev, za katere se ne plačujejo prispevki, kakor jih določa Priloga I k temu sklepu. 2. Drugi pojmi v tem sklepu imajo pomen, ki jim je dodeljen: (a) kar zadeva države članice, v Uredbi in Izvedbeni uredbi; (b) kar zadeva San Marino, v ustrezni zakonodaji, ki se uporablja v San Marinu. Člen 2 Osebe, ki jih ta sklep zajema Ta sklep se uporablja: (a) za delavce, ki so državljani San Marina in so ali so bili zakonito zaposleni na ozemlju države članice ter za katere velja ali je veljala zakonodaja ene ali več držav članic, ter za njihove preživele osebe; (b) za družinske člane delavcev iz točke (a), če ti družinski člani zakonito stalno prebivajo ali so prebivali z zadevnim delavcem, v času njegove zaposlitve v državi članici; (c) za delavce, ki so državljani države članice in so ali so bili zakonito zaposleni na ozemlju San Marina ter za katere velja ali je veljala zakonodaja San Marina, in za njihove preživele osebe ter (d) za družinske člane delavcev iz točke (c), če ti družinski člani zakonito stalno prebivajo ali so prebivali z zadevnim delavcem, v času njegove zaposlitve v San Marinu. Člen 3 Enaka obravnava 1. Delavci, ki so državljani San Marina in so zakonito zaposleni v državi članici, in njihovi družinski člani, ki zakonito stalno prebivajo z njimi, zaradi svojega državljanstva niso diskriminirani v primerjavi z državljani države članice, v kateri so zaposleni, glede dajatev socialne varnosti v smislu člena 1(1)(h). 2. Delavci, ki so državljani države članice in so zakonito zaposleni v San Marinu, in njihovi družinski člani, ki zakonito stalno prebivajo z njimi, zaradi svojega državljanstva niso diskriminirani v primerjavi z državljani San Marina glede dajatev socialne varnosti v smislu člena 1(1)(h). Del II ODNOSI MED DRŽAVAMI ČLANICAMI IN SAN MARINOM Člen 4 Odprava pogoja stalnega prebivališča 1. Izvozne dajatve v smislu člena 1(1)(i), do katerih so upravičene osebe iz člena 2(a) in (c), se ne morejo zmanjšati, spremeniti, začasno ustaviti, odvzeti ali zapleniti zaradi tega, ker upravičenec stalno prebiva, (i) za namene dajatev v okviru zakonodaje države članice, na ozemlju San Marina, ali (ii) za namene dajatev v okviru zakonodaje San Marina, na ozemlju države članice. 2. Družinski člani delavca iz člena 2(b) so upravičeni do izvoznih dajatev v smislu člena 1(1)(i)(i) na enak način kot družinski člani delavca, ki je državljan zadevne države članice, če ti družinski člani stalno prebivajo na ozemlju San Marina. 3. Družinski člani delavca iz člena 2(d) so upravičeni do izvoznih dajatev v smislu člena 1(1)(i)(ii) na enak način kot družinski člani delavca, ki je državljan San Marina, če ti družinski člani stalno prebivajo na ozemlju države članice. DEL III DRUGE DOLOČBE Člen 5 Sodelovanje 1. Države članice in San Marino si medsebojno posredujejo vse informacije v zvezi s spremembami svoje zakonodaje, ki bi lahko vplivale na izvajanje tega sklepa. 2. Pri izvajanju tega sklepa si organi in nosilci držav članic ter San Marina medsebojno nudijo vso pomoč in ravnajo, kot da izvajajo svojo lastno zakonodajo. Administrativna pomoč, ki jo dajejo omenjeni organi in nosilci, je praviloma brezplačna. Pristojni organi držav članic in San Marina pa se lahko med seboj dogovorijo za povračilo določenih stroškov. 3. Organi in nosilci držav članic ter San Marina lahko za namene tega sklepa komunicirajo neposredno med seboj in z udeleženimi osebami oziroma njihovimi zastopniki. 4. Nosilci in osebe, ki jih zajema ta sklep, se morajo medsebojno obveščati in sodelovati, da se zagotovi pravilno izvajanje tega sklepa. 5. Zadevne osebe morajo o vsakršni spremembi v svojih osebnih ali družinskih razmerah, ki vplivajo na njihovo pravico do dajatev v okviru tega sklepa, čim prej obvestiti nosilce pristojne države članice ali San Marina, kadar je slednja pristojna država, in države članice stalnega prebivališča ali San Marina, kadar je slednja država stalnega prebivališča. 6. V primeru neizpolnjevanja obveznosti obveščanja iz odstavka 5 se lahko uporabijo sorazmerni ukrepi v skladu z nacionalno zakonodajo. Ti ukrepi so enakovredni ukrepom, ki se uporabljajo v podobnih situacijah po nacionalni zakonodaji, in vlagateljem zahtevkov v praksi ne preprečujejo ali pretirano otežujejo uresničevanja njihovih pravic iz tega sklepa. 7. Države članice in San Marino lahko sprejmejo nacionalne predpise, ki določajo pogoje za preverjanje upravičenosti do dajatev, da se upošteva dejstvo, da upravičenci začasno ali stalno prebivajo zunaj ozemlja države članice, v kateri se nahaja nosilec, pristojen za izplačilo dajatev. Takšne določbe so sorazmerne, brez diskriminacije na podlagi državljanstva in v skladu z načeli tega sklepa. Odbor za sodelovanje obvestijo o takšnih določbah. Člen 6 Administrativna preverjanja in zdravniški pregledi 1. Ta člen se uporablja za osebe iz člena 2, ki prejemajo izvozne dajatve iz člena 1(1)(i), in za nosilce, pristojne za izvajanje tega sklepa. 2. Če prejemnik dajatev ali vlagatelj zahtevka za dajatve ali njegov družinski član začasno ali stalno prebiva na ozemlju države članice, nosilec, pristojen za izplačilo dajatev, pa se nahaja v San Marinu, ali začasno ali stalno prebiva v San Marinu, nosilec, pristojen za izplačilo dajatev, pa se nahaja v državi članici, opravi zdravniški pregled na zahtevo tega nosilca nosilec v kraju začasnega ali stalnega prebivališča upravičenca v skladu s postopki, ki jih določa zakonodaja, ki jo uporablja ta nosilec. Nosilec, pristojen za izplačilo dajatev, nosilca v kraju začasnega ali stalnega prebivališča po potrebi obvesti o kakršnih koli posebnih zahtevah, ki jih je treba upoštevati, in pregledih, ki jih je treba opraviti med zdravniškim pregledom. Nosilec v kraju začasnega ali stalnega prebivališča pošlje poročilo nosilcu, ki je pristojen za izplačilo in je zahteval zdravniški pregled. Nosilec, pristojen za izplačilo dajatev, si pridrži pravico, da upravičenca napoti na zdravniški pregled k zdravniku po svoji izbiri, bodisi na ozemlju, kjer prejemnik dajatev ali vlagatelj zahtevka za dajatev začasno ali stalno prebiva, bodisi v državi, v kateri se nahaja nosilec, pristojen za izplačilo dajatev. Vendar je upravičenec lahko pozvan, da se vrne v državo nosilca, pristojnega za izplačilo dajatev, samo pod pogojem, da je sposoben opraviti potovanje, ne da bi to vplivalo na njegovo zdravje, in če s tem povezane potne stroške in stroške bivanja krije nosilec, pristojen za izplačilo dajatev. 3. Če prejemnik dajatev ali vlagatelj zahtevka za dajatve ali njegov družinski član začasno ali stalno prebiva na ozemlju države članice, nosilec, pristojen za izplačilo dajatev, pa se nahaja v San Marinu, ali začasno ali stalno prebiva v San Marinu, nosilec, pristojen za izplačilo dajatev, pa se nahaja v državi članici, opravi administrativno preverjanje na zahtevo nosilca, pristojnega za izplačilo dajatev, nosilec v kraju začasnega ali stalnega prebivališča. Nosilec v kraju začasnega ali stalnega prebivališča pošlje poročilo nosilcu, ki je pristojen za izplačilo dajatev in je zahteval administrativno preverjanje. Nosilec, pristojen za izplačilo dajatev, si pridrži pravico, da sam izbere strokovnjaka, ki bo preveril položaj upravičenca. Vendar je upravičenec lahko pozvan, da se vrne v državo nosilca, pristojnega za izplačilo dajatev, samo pod pogojem, da je sposoben opraviti potovanje, ne da bi to vplivalo na njegovo zdravje, in če s tem povezane potne stroške in stroške bivanja krije nosilec, pristojen za izplačilo dajatev. 4. Ena ali več držav članic in San Marino se lahko dogovorijo o drugih upravnih določbah, če o tem obvestijo Odbor za sodelovanje. 5. Kot izjema od načela brezplačne vzajemne administrativne pomoči iz člena 5(2) tega sklepa dejanski znesek stroškov preverjanj iz odstavkov 2 in 3 tega člena nosilcu, ki je bil naprošen, da preverjanja opravi, povrne nosilec, pristojen za izplačilo dajatev, ki ju je zahteval. Člen 7 Uporaba člena 24 Sporazuma Člen 24 Sporazuma se uporabi v primeru, da katera od pogodbenic meni, da druga pogodbenica ni izpolnila obveznosti iz členov 5 in 6. Člen 8 Posebne določbe za uporabo zakonodaje San Marina Odbor za sodelovanje lahko po potrebi določi posebne določbe za uporabo zakonodaje San Marina v Prilogi II. Člen 9 Upravni postopki iz obstoječih dvostranskih sporazumov Upravni postopki iz obstoječih dvostranskih sporazumov med državo članico in San Marinom se lahko še naprej uporabljajo pod pogojem, da ti postopki ne zožujejo pravic ali obveznosti zadevnih oseb, ki jih določa ta sklep. Člen 10 Sporazumi o dopolnjevanju postopkov za izvajanje tega sklepa Ena ali več držav članic in San Marino lahko sklenejo sporazume kot dopolnjevanje upravnih postopkov za izvajanje tega sklepa, zlasti za preprečevanje goljufij in napak ter boj proti njim. DEL IV PREHODNE IN KONČNE DOLOČBE Člen 11 Prehodne določbe 1. Po tem sklepu ni mogoče pridobiti nobene pravice za obdobje pred začetkom njegove veljavnosti. 2. Ob upoštevanju odstavka 1 se pravica po tem sklepu pridobi, tudi če se nanaša na zavarovalni primer, ki je nastal pred začetkom njegove veljavnosti. 3. Dajatve, ki niso bile dodeljene ali ki so mirovale zaradi državljanstva ali kraja stalnega prebivališča zadevne osebe, se na zahtevo zadevne osebe zagotovijo oziroma ponovno dodelijo z datumom začetka veljavnosti tega sklepa pod pogojem, da zaradi že prej zagotovljenih pravic ni bil izplačan pavšalni znesek. 4. Če se zahtevek iz odstavka 3 predloži v dveh letih od datuma začetka veljavnosti tega sklepa, pravice, ki izhajajo iz tega sklepa, veljajo z datumom začetka veljavnosti tega sklepa, zakonodaja katere koli države članice ali San Marina v zvezi z izgubo ali omejitvijo pravic pa se ne sme uporabiti proti zadevnim osebam. 5. Če se zahtevek iz odstavka 3 predloži po preteku dveletnega obdobja po datumu začetku veljavnosti tega sklepa, pravice, ki niso bile izgubljene ali časovno omejene, veljajo z datumom, ko je bil predložen zahtevek, in za njih veljajo ugodnejše določbe v skladu z zakonodajo katere koli države članice ali San Marina. Člen 12 Prilogi k temu sklepu 1. Prilogi k temu sklepu sta sestavni del Sklepa. 2. Prilogi se na zahtevo San Marina ali Evropske unije lahko spremenita s sklepom Odbora za sodelovanje. Člen 13 Začetek veljavnosti Ta sklep začne veljati dan po objavi v Uradnem listu Evropske unije. V Bruslju, Za Odbor za sodelovanje Predsednik PRILOGA I SEZNAM POSEBNIH DENARNIH DAJATEV SAN MARINA, ZA KATERE SE NE PLAČUJEJO PRISPEVKI PRILOGA II Posebne določbe za uporabo zakonodaje San Marina [1] UL L 84, 28.3.2002, str. 43. [2] UL L 306, 23.11.10. [3] UL L 166, 30.4.2004, str. 1. . [4] UL L 284, 30.10.2009, str. 1. . [5] UL L 344, 29.12.2010, str. 1. V skladu s protokoloma št. 21 in 22 Uredba (EU) št. 1231/2010 za Dansko in Združeno kraljestvo ni zavezujoča in se zanju ne uporablja. Vendar je za Združeno kraljestvo še naprej zavezujoča in se zanj uporablja prejšnja Uredba (ES) št. 859/2003, UL L124, 20.5.2003, str.1. [6] UL L 84, 28.3.2002, str. 43. [7] UL L 84, 28.3.2002, str. 43. [8] UL L 344, 29.12.2010, str. 1. [9] UL L 166, 30.4.2004, str. 1. [10] UL L 284, 30.10.2009, str. 1.